SK Úradný vestník Európskej únie C 385/2

Sedemnásta správa o pokroku vo vykonávaní Stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi – (2014/I)

(2014/C 385/02)

I. ÚVOD

Sedemnásta správa o pokroku vo vykonávaní Stratégie EÚ na boj proti nedovolenému hromadeniu ručných a ľahkých zbraní (RĽZ) a ich munície a nedovolenému obchodovaniu s nimi sa vzťahuje na činnosť EÚ počas prvého polroka 2014 (od 1. januára 2014 do 30. júna 2014). Vypracovalo ju oddelenie ESVČ pre zbrane hromadného ničenia, konvenčné zbrane a kozmický priestor v spolupráci s ďalšími príslušnými útvarmi ESVČ a Európskej komisie. Počas uvedeného obdobia EÚ pokračovala v presadzovaní otázok súvisiacich s RĽZ a ich muníciou na všetkých viacstranných fórach, ako aj vo svojom politickom dialógu s tretími krajinami v kontexte príslušných medzinárodných nástrojov, ako je Akčný program OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie a medzinárodný nástroj ITI umožňujúci štátom včas a spoľahlivo odhaľovať a sledovať nedovolené ručné a ľahké zbrane. Prijatie Zmluvy o obchode so zbraňami (ATT) v roku 2013 je prísľubom doplnenia a posilnenia práve vykonanej v rámci nástrojov OSN, akými sú napríklad už spomenutý akčný program OSN a protokol o strelných zbraniach. Začlenenie RĽZ do rozsahu pôsobnosti ATT vytvára právne záväzné povinnosti a nové normy regulácie legálneho prevodu RĽZ, čím sa ďalej zníži riziko odklonu RĽZ na nezákonný trh. EÚ počas tohto obdobia pokračovala aj v realizácii širokého spektra projektov zameraných na boj proti nedovolenému obchodovaniu a nadmernému hromadeniu RĽZ a ich munície a na zabraňovanie týmto javom.

II. VYKONÁVANIE AKČNÉHO PLÁNU, KTORÝ JE SÚČASŤOU STRATÉGIE EÚ PRE RĽZ

II.1. Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

a) Vykonávanie Akčného programu OSN z roku 2001 na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie

EÚ sa aktívne zúčastnila aj na piatom dvojročnom zasadnutí štátov o vykonávaní akčného programu OSN pre ručné a ľahké zbrane („BMS5“), ktoré sa uskutočnilo 16. – 20. júna v New Yorku. V rámci príprav na zasadnutie BMS5 predložila EÚ pracovný dokument (1) o svojom prednostnom zámere pre toto zasadnutie a aktívne sa zapájala do všetkých neformálnych konzultácií.

V záverečnom dokumente zo zasadnutia BMS5 sa zohľadnili dôležité priority EÚ, ako napríklad dôsledné zameranie na fyzickú bezpečnosť a riadenie zásob (vrátane odkazu na medzinárodné normy a usmernenia v tejto oblasti), sledovanie nedovolených strelných zbraní v konfliktných a postkonfliktných situáciách, odkazy na úvodnú správu generálneho tajomníka OSN o dôsledkoch technologického rozvoja pri výrobe ručných zbraní a technológiách na označovanie, evidovanie a sledovanie zbraní, a taktiež odporúčanie, aby sa na otvorenom zasadnutí vládnych expertov v roku 2015 táto otázka ďalej riešila, ako aj uznanie zničujúcich následkov nedovolených RĽZ na civilné obyvateľstvo, a to najmä ženy a deti. Bohužiaľ sa do uvedeného dokumentu nedostali ďalšie otázky, ako napríklad odkazy na Zmluvu o obchodovaní so zbraňami (ATT) a rezolúciu BR OSN č. 2117, ani výslovné zahrnutie munície.

Vysoká viditeľnosť EÚ na zasadnutí BMS5 sa zabezpečila prostredníctvom aktívnej účasti na procese rokovaní, a to aj prostredníctvom vydania štyroch oficiálnych vyhlásení na plenárnych zasadnutiach, ako aj prostredníctvom príspevkov k vedľajším podujatiam vrátane medzinárodného spustenia projektu iTrace financovaného z prostriedkov EÚ (pozri nižšie).

S cieľom doplniť politické úsilie EÚ na úrovni OSN v súvislosti s presadzovaním systematickejšieho sledovania RĽZ v konfliktných a postkonfliktných zónach prijala Rada rozhodnutie Rady 2013/698/SZBP (2) z 25. novembra 2013, ktorým sa ustanovuje dostupný a užívateľsky prístupný celosvetový mechanizmus nahlasovania nedovolených RĽZ a iných nedovolených konvenčných zbraní a munície („iTrace“) s cieľom znížiť nebezpečenstvo nedovoleného obchodovania s nimi. Cieľom tohto systému je sledovať nedovolené RĽZ a iné nedovolené konvenčné zbrane a muníciu, ako aj mapovať konkrétne typy zbraní, dodávateľov, vektory transferov a nedovolených príjemcov. Systém iTrace, ktorý sa zameriava na regióny zasiahnuté konfliktom a ktorý získava informácie z terénneho výskumu a existujúcej politicky relevantnej dokumentácie o prevode RĽZ a iných konvenčných zbraní a munície, má byť prvým celosvetovým mechanizmom na systematické monitorovanie obchodu so zbraňami. Jeho cieľom je tiež pomôcť pri monitorovaní vykonávania Zmluvy o obchode so zbraňami, poskytovať komplexné informácie na podporu skúmania vykonávania tejto zmluvy a posilniť kapacitu vlád jednotlivých štátov predvídať vplyv rozhodnutí o udelení licencií na vývoz zbraní.

V prvom polroku roku 2014 pracovala vykonávacia agentúra tohto nariadenia Rady – Conflict Armament Research – na technickom rozvoji systému iTrace a vykonala v niekoľkých krajinách (Stredoafrická republika, Konžská demokratická republika, Irak, Somálsko, Južný Sudán a Sýria) prvé vyšetrovania v teréne s cieľom naplniť systém údajmi v reálnom čase. Okrem toho agentúra Conflict Armament Research zorganizovala 17. júna popri zasadnutí BMS5 medzinárodné spustenie projektu iTrace a v tom istom mesiaci predstavila tento projekt aj na ďalších prezentačných podujatiach vo Washingtone a v Nairobi. Úplné spustenie verejne prístupného sledovacieho online portálu iTrace sa plánuje na koniec septembra 2014.

V rámci rozhodnutia Rady na podporu činnosti Úradu OSN pre otázky odzbrojovania (UNODA) na účely vykonávania akčného programu OSN (AP OSN) na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (rozhodnutie Rady 2011/428/SZBP z 18. júla 2011) (3) sa v prvom polroku roku 2014 poskytla štátom podpora na dosiahnutie plného a účinného vykonávania medzinárodného nástroja na sledovanie (ITI), a to aj prostredníctvom organizácie regionálneho kurzu odbornej prípravy pre pokročilých o plánovaní a realizácii vnútroštátnych programov označovania, evidencie a sledovania zbraní (18. – 19. marca 2014 v togskom Lomé). Tento praktický kurz poskytol národným expertom z Hospodárskeho spoločenstva západoafrických štátov (ECOWAS) platformu na začlenenie najlepších postupov pri vykonávaní nástroja ITI do svojich vnútroštátnych operácií označovania, evidovania a sledovania zbraní komplexným a udržateľným spôsobom. Pri uvedenom kurze odbornej prípravy sa využívali usmernenia pre označovanie, evidovanie a sledovanie zbraní, ktoré sa vypracovali konkrétne pre štáty subsaharskej Afriky a ktoré účastníci prijali veľmi dobre. V nadväznosti na tento kurz v súčasnosti prebieha dodávka strojov na označovanie zbraní do Burkiny Faso, Nigeru a Sierry Leone, a to so zabezpečenou vyššou úrovňou znalostí a odbornosti na strane vnútroštátnych orgánov prijímajúcich štátov.

Podľa rovnakého rozhodnutia pokračoval úrad UNODA v podpore vykonávania medzinárodných technických usmernení pre muníciu (IATG), a to najmä v Afrike a Latinskej Amerike. Na tento účel zorganizoval úrad UNODA spolu so svojím Regionálnym centrom pre mier a odzbrojovanie v Afrike (UNREC) 14. – 17. apríla 2014 v kenskom Nairobi kurz odbornej prípravy pre pokročilých o IATG pre juhoafrické a východoafrické krajiny. Bol to vôbec prvý kurz odbornej prípravy o IATG v rámci programu OSN SaferGuard, ktorý sa konal v Afrike.

V Latinskej Amerike vykonal úrad UNODA kurz odbornej prípravy pre pokročilých o IATG spolu so svojím Regionálnym strediskom pre mier, odzbrojenie a rozvoj v Latinskej Amerike a Karibiku (UNLIREC) a v spolupráci so Združením latinskoamerických výcvikových stredísk na udržiavanie mieru (ALCOPAZ) 24. – 28. marca 2014 v paraguajskom Asuncióne.

Pri oboch kurzoch odbornej prípravy sa dosiahla vysoká úroveň povedomia o špecifických technických otázkach. V hodnoteniach po absolvovaní kurzov uviedli účastníci medzi kľúčovými závermi, ktoré si odnášajú, aj naliehavú potrebu zaviesť do praxe pravidelné kontroly výbušných zariadení a znížiť riziko požiaru v muničných skladoch a ich okolí. Jeden z účastníkov sa v súčasnosti venuje zmene politiky presadzovania práva vo svojej krajine s cieľom zosúladiť ju vo väčšej miere s IATG.

Kurzy odbornej prípravy pre pokročilých boli vo vybraných krajinách Afriky a Latinskej Ameriky spojené s mentoringom priamo na pracovisku. V Togu a Libérii sa uskutočnila špecializovaná vnútroštátna odborná príprava, v rámci ktorej sa zorganizovali intenzívne semináre pre malé skupiny, ktoré sa zamerali konkrétne na tvorcov politík a vnútroštátne orgány a zaoberali sa ich rôznymi problémami. V libérijskej Monrovii sa uskutočnila neformálna návšteva hlavného muničného skladu. Pozorovania preukázali, že mnohé z techník a postupov predstavených na kurze odbornej prípravy pre pokročilých sú už zavedené v praxi a dôraz by sa mal klásť na zachovanie týchto postupov v prípade, ak v budúcnosti vzrastú súčasné vnútroštátne zásoby. V Latinskej Amerike a uskutočnilo šesť technických posúdení paraguajských skladíšť munície a zbraní. Pri uvedených posúdeniach sa ako základ hodnotenia použil kontrolný zoznam IATG na zníženie rizika. Na základe posúdenia každého zo skladíšť sa vnútroštátnym orgánom odporučili konkrétne opatrenia na bezpečnejšie a chránenejšie riadenie zásob munície a zavedenie noriem IATG do praxe. Úrad UNODA spolu so strediskom UNLIREC zorganizovali v peruánskej Lime pre vnútroštátne orgány aj trojdňový intenzívny vnútroštátny seminár o konkrétnych otázkach IATG. Vnútroštátne orgány nemali pred týmto seminárom žiadnu podobnú odbornú prípravu o medzinárodných normách v oblasti riadenia zásob munície, takže jeho uskutočnenie zaplnilo medzeru v osnovách predmetných inštitúcií.

Napokon sa v sídle OSN v New Yorku (29. – 30. apríla 2014) uskutočnilo úvodné zasadnutie Rady OSN pre technické preskúmanie programu Saferguard a strategickej koordinačnej skupiny pre vykonávanie medzinárodných technických usmernení pre muníciu IATG. Na tomto úvodnom zasadnutí sa po prvýkrát zišla Rada OSN pre technické preskúmanie programu Saferguard a kľúčové zainteresované strany a vykonávajúci partneri v oblasti IATG. Vykonávajúci partneri prerokovali svoje skúsenosti so zavádzania IATG do postkonfliktných situácií, ako napríklad v Líbyi, Mali a Južnom Sudáne.

IATG si takisto získava pozornosť krajín NATO a expert zo skupiny odborníkov Bezpečnostnej rady OSN na Kórejskú ľudovodemokratickú republiku taktiež načrtol potrebu toho, aby program OSN Saferguard pomáhal krajinám zakazujúcim zaistený nebezpečný tovar v kontexte uplatňovania zbrojných embárg Bezpečnostnej rady. Počas živých a angažovaných rokovaní bolo jasné, že dosah programu OSN Saferguard a usmernení IATG, ktoré podporuje EÚ, sa rozširuje na veľký počet krajín a získava podporu príslušných orgánov OSN a medzinárodných a regionálnych organizácií.

b) Zmluva o obchodovaní so zbraňami

EÚ s potešením víta úspešné prijatie Zmluvy o obchodovaní so zbraňami (ATT) v roku 2013 a pevne verí, že v prípade rozsiahleho a účinného vykonávania môže ATT priniesť výraznú zmenu tým, že zvýši zodpovednosť a transparentnosť legálnych medzinárodných prevodov zbraní a že zabráni nezákonnému alebo neregulovanému obchodu s konvenčnými zbraňami. S týmto cieľom má EÚ v úmysle podporiť všeobecné uplatňovanie a úplné a účinné vykonávanie zmluvy a na podporu týchto cieľov prijala rozhodnutie Rady 2013/768/SZBP (4) zo 16. decembra 2013 o činnostiach EÚ na podporu vykonávania Zmluvy o obchode so zbraňami. Toto rozhodnutie Rady zabezpečí významné financovanie na podporu ATT a EÚ poskytne silnú diplomatickú páku pri rokovaniach s tretími krajinami o pripojení sa k ATT. Uvedené rozhodnutie Rady sa začalo vykonávať v prvom polroku roku 2014 a vykonávajúcou agentúrou je nemecký Federálny úrad pre hospodárstvo a kontrolu vývozu (BAFA). Na základe vlastných žiadostí sa už vyberajú prvé prijímajúce krajiny.

Začlenenie RĽZ do rozsahu pôsobnosti ATT bolo významným krokom a prísnejšie kontroly legálnych medzinárodných prevodov RĽZ napríklad prostredníctvom prísnejších kontrol a zábezpek koncových používateľov, ako aj prostredníctvom opatrení na zmiernenie odkláňania môžu ďalej znížiť riziko odkláňania RĽZ na nezákonný trh. ATT teda doplní a posilní aj iné relevantné nástroje OSN, ako je akčný program a Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (protokol o strelných zbraniach).

ATT od 3. júna 2013, keď bola otvorená na podpis, podpísali všetky členské štáty EÚ a do konca obdobia, na ktoré sa vzťahuje táto správa (30. júna 2014), uložilo svoje ratifikačné nástroje u depozitára 21 členských štátov EÚ, čím významne prispeli k dosiahnutiu hranice 50 ratifikácií, ktorá je potrebná na nadobudnutie platnosti. Očakáva sa, že, čoskoro uložia svoje ratifikačné nástroje aj ďalšie členské štáty, keďže ich vnútroštátne ratifikačné postupy už značne pokročili. V rámci SZBP spolupracovali členské štáty EÚ počas obdobia, na ktoré sa táto správa vzťahuje, na identifikovaní spoločných záujmov v prebiehajúcom procese príprav na prvú konferenciu zmluvných strán ATT, ktorá by sa mala konať v roku 2015 a ktorej úspech sa spoločne považuje za veľmi dôležitý pre udržanie politického pohybu v procese ATT.

c) Vykonávanie Protokolu proti nezákonnej výrobe a obchodovaniu so strelnými zbraňami, doplňujúceho Dohovor OSN proti nadnárodnému organizovanému zločinu (UNTOC)

Po tom, ako Rada 11. februára 2014 prijala rozhodnutie Rady o uzatvorení Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (protokol o strelných zbraniach), doplňujúceho Dohovor OSN proti nadnárodnému organizovanému zločinu, vstúpil uvedený protokol OSN o strelných zbraniach 3. apríla 2014 do platnosti.

Prostredníctvom dlhodobej zložky nástroja na podporu stability a mieru, ktorý sa venuje globálnym a nadregionálnym hrozbám a pôvodne bol známy ako nástroj stability (IfS), pokračoval od marca roku 2011 projekt vykonávaný Úradom Organizácie Spojených národov pre drogy a kriminalitu (UNODC) a zameraný na prevenciu nadnárodného nedovoleného obchodu so strelnými zbraňami a boj proti nemu presadzovaním ratifikácie a vykonávania protokolu o strelných zbraniach. Územný rozsah pôsobnosti projektu zahŕňa západnú Afriku (Benin, Burkina Faso, Gambia, Ghana, Mali, Mauritánia, Senegal, Togo) a Južnú Ameriku (Argentína, Bolívia, Brazília, Čile, Paraguaj, Uruguaj). V prvom polroku roku 2014 UNODC aj naďalej poskytoval adresnú legislatívnu podporu krajinám zapojeným do projektu, aby im pomáhal meniť vnútroštátne predpisy alebo prijímať nové predpisy na vykonávanie ustanovení protokolu o strelných zbraniach. Výsledkom bolo prijatie nového zákona o strelných zbraniach v Bolívii, do ktorého sa dostala väčšina odporúčaní úradu UNODC. V rámci projektu sa takisto podnikli činnosti na budovanie kapacít vrátane výcvikových seminárov pre praktizujúcich odborníkov v oblasti trestného súdnictva z piatich krajín zapojených do projektu, pričom tieto semináre boli zamerané na vyšetrovanie a stíhanie nedovoleného obchodovania zo strelnými zbraňami a zahŕňali prierezovú tematiku týkajúcu sa ochrany ľudských práv. Vzhľadom na potreby beninských orgánov sa v úzkej koordinácii s regionálnou kanceláriou UNODA poskytol stroj na označovanie zbraní. Okrem toho pokračovali kontakty s organizáciami občianskej spoločnosti, a to prostredníctvom ich zapojenia do činností právnej pomoci, ale aj prostredníctvom organizovania osobitných modulov odbornej prípravy pre MVO. Úrad UNODC taktiež pokračoval v zbere údajov o zaistených strelných zbraniach, ich súčastiach a komponentoch a strelive na účely vykonania štúdie o nedovolenom obchodovaní so zbraňami, ktorá sa iniciovala na konci roku 2013. Cieľom tejto štúdie je zlepšiť chápanie problému nedovoleného obchodovania so zbraňami, odhaliť možné trasy nedovoleného obchodu so strelnými zbraňami a identifikovať nové alebo vznikajúce trendy pri takomto nedovolenom obchodovaní, ako aj určiť prepojenie pri tomto jave a jeho nadnárodnú povahu. Uvedený projekt bol predĺžený bez ďalších nákladov a bude pokračovať do marca roku 2015.

V rámci dlhodobej zložky nástroja na podporu stability a mieru EÚ naďalej poskytovala finančnú pomoc INTERPOL-u na vývoj a zavádzanie databázy na vyhľadávanie a sledovanie stratených, odcudzených, nedovolene predávaných a pašovaných strelných zbraní (iARMS) prostredníctvom systému Interpol I-24/7 s cieľom uľahčiť regionálnu a nadregionálnu výmenu informácií a spoluprácu pri vyšetrovaní medzi orgánmi presadzovania práva. Od januára 2013 prebieha druhá fáza projektu, čiže jeho globálne zavádzanie po úspešnom vývoji a testovaní v prvej fáze projektu (2011 – 2012). Cieľom dvojročnej druhej fázy (2013 – 2014) je zlepšiť fungovanie systému a sprístupniť iARMS všetkým 190 členom INTERPOL-u. V rámci projektu sa plánuje aj súvisiace budovanie kapacít, odborná príprava a spravodajské služby poskytujúce informácie o trestnej činnosti týkajúce sa boja proti trestnej činnosti súvisiacej so strelnými zbraňami. Počas prvých šiestich mesiacov roku 2014 vzrástol počet krajín, ktoré sa zaviazali používať databázu iARMS zo 107 na 124, zatiaľ čo z hľadiska používania sa v druhom štvrťroku tohto roka zaznamenal výrazný nárast, najmä pokiaľ ide o žiadosti o sledovanie. Naďalej sa čelí výzve zvyšovať počet vstupných údajov, keďže databáza iARMS v súčasnosti obsahuje viac ako 300 000 záznamov; na riešenie tejto otázky zvýšil Interpol počet prezentačných činností, ako napríklad účasť na piatom dvojročnom zasadnutí štátov o akčnom programe OSN pre ručné a ľahké zbrane, a to spolu s adresnými výcvikovými seminármi. Z tohto hľadiska sa od januára do júna 2014 ukončilo šesť kurzov odbornej prípravy iARMS, z ktorých päť malo regionálny rozsah, pričom tieto kurzy boli zamerané na 46 krajín najmä z Afriky a Európy. Na rok 2015 sa pripravuje tretia fáza s cieľom upevniť to, čo sa dosiahlo počas prvých dvoch fáz, posilniť globálne využívanie databázy iARMS a preskúmať synergie s príbuznými systémami v EÚ i mimo nej.

V prvom polroku roku 2014 začala Komisia realizovať myšlienky obsiahnuté v oznámení nazvanom „Strelné zbrane a vnútorná bezpečnosť EÚ: ochrana občanov a boj proti nezákonnému obchodu“ (5), ktoré prijala 21. októbra 2013. Ako prvý krok Komisia spúšťa proces vymedzovania relevantného „Balíka pre strelné zbrane 2015“, ktorý by mohol zahŕňať aj legislatívne návrhy týkajúce sa po prvé postupov deaktivácie a označovania strelných zbraní a po druhé aproximácie trestných sankcií za nedovolené obchodovanie so strelnými zbraňami. Sfinalizovali sa dve prípravné štúdie na revíziu právnych predpisov EÚ a uverejnia sa v septembri 2014. Uskutočnili sa dve stretnutia skupiny odborníkov na opatrenia proti nedovolenému obchodovaniu so strelnými zbraňami na ochranu vnútornej bezpečnosti EÚ, ktorá do oboch prípravných štúdií poskytla dôležité návrhy týkajúce sa politických priorít a všeobecného obsahu.

Vykonávanie akčného plánu EÚ pre strelné zbrane na obdobie rokov 2014 – 2017, ktorý Rada prijala v decembri 2013, stále pokračuje. Spojené kráľovstvo je lídrom prvej spoločnej operácie pre kontroly expresných dodávok. Europol pracuje na osobitnej iniciatíve na podporu hĺbkovejšej analýzy tohto typu trestnej činnosti, ako aj na presadzovanie zberu príslušných údajov. Európska policajná akadémia spustila prvý program odbornej prípravy zameraný na strelné zbrane.

V rámci plánovaných činností na druhý polrok roku 2014 bude Komisia 23. októbra 2014 hostiť zasadnutie spoločného výboru expertov EÚ a krajín západného Balkánu na strelné zbrane, ktorého cieľom budú rokovania o operačnom akčnom pláne medzi EÚ a západným Balkánom o boji proti nedovolenému obchodovaniu so strelnými zbraňami. Komisia na 24. október 2014 zorganizovala stretnutie skupiny odborníkov na vysokej úrovni na tému Stratégia pre strelné zbrane po roku, na ktorom odborníci z praxe a tvorcovia politík zosumarizujú rôzne iniciatívy podniknuté na základe oznámenia o strelných zbraniach z roku 2013 a poskytnú politické a praktické smerovanie na ich realizáciu.

d) Kontrola vývozu

V prvej polovici roku 2014 sa naďalej vykonávalo rozhodnutie Rady 2012/711/SZBP (6) z 19. novembra 2012 o podpore činností Únie s cieľom presadzovať medzi tretími krajinami kontrolu vývozu zbraní a zásady a kritériá spoločnej pozície 2008/944 SZBP. Propagačné činnosti v oblasti kontroly vývozu zbraní, realizované nemeckým Federálnym úradom pre hospodárstvo a kontrolu vývozu (BAFA), pokračovali uskutočnením regionálneho seminára pre krajiny juhovýchodnej Európy v máji 2014 v albánskej Tirane. Okrem toho sa v Čiernej Hore (marec 2014) a Gruzínsku (máj 2014) uskutočnili dva praktické semináre na právne preskúmanie s cieľom pomôcť uvedeným štátom pri preskúmaní ich návrhov právnych predpisov týkajúcich sa kontroly vývozu. Ako nadväzné opatrenie na preskúmanie právnych predpisov v Gruzínsku sa v máji 2014 uskutočnila výmena personálu. Okrem toho sa počas obdobia, na ktoré sa vzťahuje táto správa, uskutočnili tri študijné návštevy: dve boli zamerané na predstaviteľov partnerských krajín Východného partnerstva (organizátorom bola v januári 2014 Česká republika a v apríli 2014 Bulharsko) a jedna sa ponúkla predstaviteľom krajín južného susedstva (organizátorom bolo v apríli 2014 Francúzsko). Napokon sa v marci 2014 v Bruseli konalo podujatie na preskúmanie propagačných činností vykonávaných podľa rozhodnutia Rady 2012/711/SZBP (ako aj podľa informačného programu EÚ na kontrolu vývozu položiek s dvojakým použitím) v polovici trvania.

II.2. Problematika RĽZ v rámci politického dialógu s tretími krajinami a regionálnymi organizáciami, doložky o RĽZ

Otázky RĽZ sa zahrnuli do programu viacerých pravidelných politických dialógov EÚ s tretími krajinami a spolupráce s regionálnymi organizáciami. Počas obdobia, na ktoré sa vzťahuje táto správa, viedol hlavný poradca a osobitný vyslanec EÚ pre nešírenie a odzbrojenie politické dialógy o nešírení zbraní a odzbrojení s Ruskom, USA, Japonskom a Argentínou. Takéto dialógy nadviazal s Indiou (16. mája v Naí Dillí) a Pakistanom (16. júna v Islamabade). Viedol tiež viacero ďalších bilaterálnych konzultácií s rozličnými aktérmi, a to aj popri významných podujatiach, ako bolo zasadnutie skupiny riaditeľov G8 pre oblasť nešírenia v Petrohrade (s Japonskom), zasadnutie prípravného výboru Zmluvy o nešírení jadrových zbraní v roku 2014 v New Yorku (s USA, Japonskom, Čínou, Egyptom, Nórskom, so Švajčiarskom, s Ligou arabských štátov a úradom UNODA), ako aj s Indonéziou (v máji 2014 v Jakarte).

V súlade so závermi Rady o začlenení článku o RĽZ do dohôd medzi EÚ a tretími krajinami, prijatými v decembri 2008, sa uskutočnili ďalšie rokovania s Brunejom, Japonskom, Kazachstanom a Malajziou o začlenení článkov o RĽZ do príslušných dohôd. Rokovania navyše účinne prispievajú k zvyšovaniu povedomia o politike EÚ v oblasti RĽZ, poskytujú priestor na zvyšovanie vzájomného pochopenia príslušných pozícií, odhaľujú možné oblasti ďalšej spolupráce a podnecujú partnerské krajiny, aby dosiahli hmatateľný pokrok pri vykonávaní príslušných medzinárodných nástrojov v oblasti kontroly RĽZ.

II.3. Osobitná projektová pomoc EÚ tretím krajinám a regionálnym organizáciám

a) Západný Balkán

I. Rada prijala 9. decembra 2013 rozhodnutie 2013/730/SZBP (7) na podporu činností odzbrojenia a kontroly zbraní vykonávaných strediskom SEESAC (stredisko na kontrolu ručných a ľahkých zbraní v juhovýchodnej a východnej Európe) v juhovýchodnej Európe, a to v nadväznosti na prácu, ktorú stredisko SEESAC vykonalo v období rokov 2010 – 2012 na základe rozhodnutia Rady 2010/179/SZBP (8). Zámerom tohto rozhodnutia Rady je podporiť činnosti v Albánsku, Bosne a Hercegovine (BaH), bývalej Juhoslovanskej republike Macedónsko, Kosove (9), Moldavskej republike, Čiernej Hore a Srbsku. Okrem iného to pomôže pri ďalšom zvyšovaní bezpečnosti zásob, likvidácii RĽZ a ich munície, zlepšovaní označovania a sledovania RĽZ, zintenzívňovaní regionálnej spolupráce v otázkach RĽZ, ako aj pri podpore zberu nelegálnych RĽZ, ktoré vlastnia obyvatelia krajín juhovýchodnej Európy. Úplné vykonávanie uvedeného rozhodnutia Rady sa iniciovalo v januári 2014. S cieľom zvýšiť bezpečnosť zásob vykonalo stredisko SEESAC v prvej polovici roku 2014 prípravné činnosti v BaH, Kosove (10), Moldavsku, Čiernej Hore a bývalej Juhoslovanskej republike Macedónsko. V Kosove (11) prebieha rekonštrukcia skladu RĽZ a munície ministerstva vnútra, pričom sa už ukončil obstarávací proces; v Čiernej Hore sa začalo posilňovanie bezpečnostnej infraštruktúry muničného skladu ministerstva obrany Brezovik. Okrem toho stredisko SEESAC uľahčilo konzultácie týkajúce sa kurzov a metodiky, ktoré sú potrebné na prípravu regionálnej odbornej prípravy o riadení zásob zbraní. Pokiaľ ide o likvidáciu RĽZ a ich munície, stredisko SEESAC koordinovalo 30. júna 2014 zničenie viac ako 1 200 RĽZ v BaH. Okrem toho stredisko uľahčilo koordinované celoregionálne deštrukčné úsilie na západnom Balkáne pri príležitosti Medzinárodného dňa likvidácie strelných zbraní 9. júla, ktorého výsledkom bola likvidácia viac ako 5 000 kusov RĽZ v regióne. S cieľom zlepšiť označovanie a sledovanie RĽZ sa stredisko SEESAC radí s príslušnými partnermi v Albánsku, BaH, Kosove (12), Srbsku a bývalej Juhoslovanskej republike Macedónsko v otázke schvaľovania technických špecifikácií na vybavenie potrebné v príslušných inštitúciách. V rozhodnutí Rady sa stredisku SEESAC takisto poskytuje mandát na umožnenie vytvárania regionálnych sietí expertov pre strelné zbrane (SEEFEN). Vedúcim predstaviteľom policajných riaditeľstiev, colných správ ministerstiev financií a prokuratúr všetkých príjemcov projektu sa v máji 2014 zaslali pozývacie listy so sprievodným vysvetlením a 23. – 24. septembra sa v albánskom meste Durrës uskutoční prvé zasadnutie členov siete SEEFEN. Výmena informácií medzi členmi siete SEEFEN sa uľahčí prostredníctvom online platformy na výmenu znalostí, ktorú stredisko SEESAC v súčasnosti vyvíja. SEESAC podobne podporuje regionálnu spoluprácu a výmenu informácií prostredníctvom zvyšovania kapacity národných komisií pre RĽZ, pre ktoré sa v roku 2014 zorganizovali dve formálne zasadnutia – jedno v Belehrade (Srbsko) a druhé v Jahorine (BaH).

II. Pokračovalo vykonávanie nadväzujúceho projektu podľa zložky na reakciu na krízy nástroja na podporu stability a mieru, zameraného na ochranu, bezpečnosť a rozvojové perspektívy jednotlivcov a miestnych komunít, na ktoré majú vplyv náhodné výbuchy v skladoch munície v Bosne a Hercegovine. Odhaduje sa, že BiH má viac ako 24 000 ton zásob vojenskej munície, z čoho je viac ako 17 000 ton chemicky nestabilných a predstavuje vysoké riziko nekontrolovaného výbuchu, ktorý by mohol viesť k zraneniu osôb, ako aj nepriaznivo ovplyvniť región. Ministerstvo obrany BiH nemá dostatok kapacít, spôsobilostí a finančných zdrojov na zabezpečenie dodržiavania príslušných noriem v skladoch, a preto sa spolieha na podporu EÚ a medzinárodnú podporu na pomoc pri urýchľovaní odstraňovania a ničenia nevybuchnutého arzenálu a výbušných pozostatkov z vojny, ako aj pri zaisťovaní vyššej bezpečnosti zásob. Ničivé povodne, ktoré postihli BaH v máji 2014 spôsobili vážnu občiansku a humanitárnu krízu, keďže na viac než 70 % zaplavených oblastí sa pravdepodobne nachádzali míny a viac než 2 000 povodňami vyvolaných zosuvov pôdy spôsobilo pohyb predtým neodhalených mín do záplavových vôd a k brehom riek, čím pre civilné obyvateľstvo vzniklo veľké bezpečnostné riziko. Akčný výbor BaH pre míny poveril ministerstvo obrany odmínovaním 4 miliónov m2 oblasti podozrivej zo zamínovania. Z tejto oblasti je v súčasnosti zaplavených asi 300 000 m2 a ministerstvo nedisponuje dostatočným vybavením na reakciu na radikálne zmenené podmienky týkajúce sa bezpečnosti pred mínami. Výsledkom hroziacich zosuvov pôdy v okolí zariadenia na likvidáciu vojenskej munície TROM Doboj by mohol byť nekontrolovaný výbuch asi 400 ton pozostatkov výbušnín z vojny a živej munície, ktoré sa v danom zariadení nachádzajú, pokiaľ sa naliehavo nevykonajú sanačné zemné práce. Plánovanie zničenia vojenskej munície v zariadení TROM Doboj však povodne neovplyvnili. Na urýchlenie odmínovacích operácií v období po povodniach a na prípravu na dlhodobejšie ozdravenie navrhla Komisia 20-percentné navýšenie financovania – 767 000 EUR – oproti pôvodnému rozpočtu projektu vo výške 3,9 milióna EUR, ktorý akceptoval Rozvojový program OSN (UNDP) po porade s Ministerstvom obrany Bosny a Hercegoviny. Trvanie projektu sa takisto predĺži o rok. Medzi nové činnosti, ktoré sa vykonajú v rámci rozšírenia, patria: zabezpečenie zvýšenia kapacity odmínovacieho personálu (611) ministerstva obrany na účely realizácie naliehavých operácií odhaľovania mín a odmínovania po povodniach v postihnutých oblastiach; zabezpečenie špeciálnej odbornej prípravy na reakciu na zamínovanie v núdzových a krízových situáciách; dodávka špeciálnych detektorov na hlbšiu detekciu, odmínovacích strojov na ťažko prístupný terén, zabezpečenie ďalšej ochrany personálu, terénnych stanov, zdravotníckych vozidiel a označovacích zariadení a naliehavých sanačných zemných prác v blízkosti zariadenia TROM Doboj na zvrátenie rizika povodňami vyvolaných zosuvov pôdy na zariadenie na likvidáciu munície.

b) Región OBSE

V období od 1. januára do 30. júna 2014 pokračovalo vykonávanie rozhodnutia Rady 2012/662/SZBP (13) na podporu činností na zníženie rizika nedovoleného obchodovania s RĽZ a ich nadmerného hromadenia v regióne Organizácie pre bezpečnosť a spoluprácu v Európe (OBSE). Pokiaľ ide o bezpečnostnú modernizáciu zásob konvenčných zbraní a munície v Bielorusku a Kirgizsku, ďalej napredovala fáza vykonávania na mieste zameraná na vytvorenie udržateľných a účinných bezpečnostných systémov a infraštruktúry vo vybraných skladoch RĽZ. V Bielorusku sa už skoro ukončili všetky práce na rozsiahlych skladových priestoroch na predmestí mesta Gomeľ a v blízkosti štátnej hranice s Ukrajinou. Oficiálne slávnostné otvorenie zrekonštruovaných priestorov sa plánuje na skorú jeseň roku 2014.

V Kirgizsku sa ukončilo navrhovanie nových a rekonštruovaných skladov RĽZ a konvenčnej munície v Bužume (provincia Batken), Koi-Taši (provincia Čuj) a Gulči (provincia Oš). Vzhľadom na potrebu vykonať ďalší topografický a geologický výskum v regióne s vysokou seizmickou aktivitou sa predĺžil očakávaný harmonogram obstarávania a navrhovania stavebných služieb. Výstavba jedného nového skladišťa by sa mala začať v októbri roku 2015.

Po medzinárodnej súťaži na obstaranie špecializovaného vybavenia na likvidáciu RĽZ sa nakúpili a následne doručili do Kirgizska špeciálne hydraulické nožnice. Po ukončení stavebných/rekonštrukčných prác na skladištiach sa vykoná inštalácia vybavenia, odborná príprava personálu a likvidácia prebytku RĽZ.

Po úvodnom testovaní pilotnej verzie špeciálneho softvéru na elektronickú evidenciu RĽZ a munície na ministerstvách obrany, ktoré prejavili záujem, požiadala Bosna a Hercegovina a Čierna Hora o predĺženie testovania, zatiaľ čo Kirgizsko, Moldavská republika a Tadžikistan predložili vnútroštátne technické požiadavky na prispôsobenie daného softvéru svojim konkrétnym potrebám. Albánsko, Srbsko a Kazachstan informovali o svojom rozhodnutí používať vlastné vnútroštátne systémy evidencie. V neposlednom rade pokračovali aj konzultácie s ďalšími účastníckymi štátmi OBSE, ktoré prejavili záujem o preskúmanie uvedeného softvéru, a to najnovšie aj s Ukrajinou.

c) Afrika

I. Počas prvého polroka roku 2014 vykonávanie rozhodnutia Rady 2012/121/SZBP (14) na podporu činností podporujúcich dialóg EÚ, Číny a Afriky a ich spoluprácu v oblasti kontrol konvenčných zbraní aj naďalej prispievalo k zvyšovaniu povedomia a hĺbkovému dialógu medzi občianskou spoločnosťou, priemyslom a predstaviteľmi vlád Číny, EÚ a afrických štátov v otázkach boja proti nedovolenému obchodovaniu a nadmernému hromadeniu RĽZ vo východnej Afrike a v procese ATT. Organizácia Saferworld, čínske združenie pre kontrolu zbraní a odzbrojenie (CADCA) a Africké mierové fórum spoluorganizovali 18. marca v Pekingu seminár na tému Podpora mieru a bezpečnosti v Afrike: spoločná činnosť na boj proti nedovoleným ručným zbraniam a munícii, na ktorom sa zúčastnilo viac ako 60 účastníkov. Uvedené zasadnutie sa konalo pod záštitou spoločnej pracovnej skupiny expertov Afriky, EÚ a Číny. Podarilo sa jej zlepšiť dialóg a politickú koordináciu medzi diplomatmi z Afriky a členských štátov EÚ, riaditeľom Regionálneho strediska pre šírenie ručných a ľahkých zbraní v oblasti Veľkých jazier a Afrického rohu (RECSA) a čínskymi orgánmi o praktických opatreniach potrebných na riešenie nedovolených RĽZ a munície vo východnej Afrike. Popri tomto seminári sa delegácia vedúcich afrických predstaviteľov a expertov v oblasti kontroly zbraní stretla s predstaviteľmi oddelenia čínskeho ministerstva zahraničných vecí pre africké záležitosti, ako aj s veľvyslancom Tanzánie v Pekingu. Výsledkom návštevy bolo najmä ustanovenie „skupiny veľvyslancov členských štátov strediska RECSA v Pekingu“. Očakáva sa, že táto iniciatíva bude znamenať prednostnejšie zaradenie otázok týkajúcich sa RĽZ vo východnej Afrike do programu čínskych predstaviteľov. Organizácia Saferworld, Africké mierové fórum a združenie CADCA zorganizovali 6. mája v Nairobi regionálnu konferenciu o zvyšovaní kapacít a posilňovaní spolupráce na boj proti nedovoleným RĽZ a munícii vo východnej Afrike. Na podujatí sa zúčastnilo viac ako 50 čínskych, afrických a európskych diplomatov, úradníkov, akademikov a expertov. Účastníkom zasadnutia sa podarilo zaostriť zameranie na praktické iniciatívy na podporu a pomoc pri vykonávaní nairobského protokolu o prevencii, kontrole a znižovaní počtu RĽZ vo východnej Afrike. Popri konferencii sa delegácia čínskych predstaviteľov a expertov zúčastnila na konzultáciách s kľúčovými kenskými zainteresovanými stranami a predstaviteľmi sekretariátu strediska RECSA. Medzi ďalšie aktivity pracovnej skupiny expertov počas obdobia, na ktoré sa vzťahuje táto správa, patrilo stretnutie s čínskymi členmi pracovnej skupiny v januári v Pekingu na účely rokovaní o aktuálnej a plánovanej činnosti a budúcom financovaní; návšteva afrického člena pracovnej skupiny v Pekingu vo februári; dvojstranné stretnutie s delegáciou EÚ v Číne v januári a vo februári; študijná návšteva členov a poradcov pracovnej skupiny expertov v Keni v máji; a stretnutia afrických členov tejto pracovnej skupiny s predstaviteľmi afrických veľvyslanectiev v Pekingu taktiež v máji. Okrem toho sa Kenskému národnému stredisku pre RĽZ v apríli a Ugandskému národnému stredisku pre RĽZ od apríla do júna poskytli úvodné školenia. Navyše na žiadosť pracovnej skupiny expertov vykonala organizácia Conflict Armament Research od 17. do 26. januára komplexné preskúmanie fyzickej bezpečnosti a riadenia zásob v troch zariadeniach na skladovanie zbraní a munície v Mogadiše (Somálsko). Zámerom zistení zo správy z uvedeného preskúmania je pomôcť somálskej federálnej vláde získať medzinárodnú pomoc na výstavbu alebo obnovenie infraštruktúry fyzickej bezpečnosti a riadenia zásob zbraní. Napokon sa zverejnili dve výskumné správy, jedna na tému „Čína a Zmluva o obchodovaní so zbraňami – problémy a perspektívy“ a druhá so zameraním na obeh RĽZ v Afrike spolu s posúdením účinnosti aktuálnych opatrení v oblasti RĽZ. Obe správy sa poskytli viac ako 500 aktérom z občianskej spoločnosti, úradníkom, tvorcom politík a politikom v Číne, EÚ a Afrike.

II. S finančnými prostriedkami z dlhodobej zložky nástroja na podporu stability a mieru pokračovala EÚ v realizácii projektu na podporu boja proti nedovolenému hromadeniu strelných zbraní a ich munície a obchodovaniu s nimi v Afrike prostredníctvom Regionálneho strediska pre šírenie ručných a ľahkých zbraní v oblasti Veľkých jazier a Afrického rohu (RECSA) so sídlom v Nairobi. Tento projekt prispieva k vykonávaniu zložky „mier a bezpečnosť“ spoločnej stratégie Afrika – EÚ. Po prvej fáze projektu, ktorá sa skončila v júni 2013 a okrem iného sa jej prostredníctvom podporili inštitucionálne štruktúry a legislatívne kapacity v niekoľkých krajinách východnej Afriky, vstúpil projekt v júli 2013 do svojej druhej etapy s cieľom zvýšiť spôsobilosť afrických krajín účinne vykonávať a koordinovať svoje úsilie proti šíreniu a obchodovaniu s nedovolenými RĽZ. V prvej polovici roku 2014 pokračovali podporné činnosti projektu na presadzovanie vytvorenia afrického orgánu pre koordináciu policajných riaditeľov (AFRIPOL), pričom sa uskutočnil aj súbor činností zameraných na zlepšenie inštitucionálnej štruktúry strediska RECSA s cieľom zvýšiť jeho efektívnosť. Okrem toho stredisko RECSA v koordinácii s príslušnými regionálnymi organizáciami podporovalo iniciatívu spoločnej osobitnej skupiny v regióne rieky Mano s cieľom naplánovať a zrealizovať spoločnú operáciu v krajinách v susedstve tejto rieky a taktiež pomáhalo prostredníctvom poskytovania technickej pomoci a bezpečnostného vybavenia na posilnenie spoločnej osobitnej skupiny v koridore Tanganika. Po odovzdaní siedmich elektronických strojov na označovanie Libérii, Mali, Guinei a Južnému Sudánu na konci minulého roka sa uskutočnila nadväzujúca odborná príprava pre príslušné vnútroštátne orgány. Prostredníctvom projektu sa v oblasti bezpečnosti zásob rwandským orgánom poskytla podpora pri posudzovaní a následnej výstavbe zbrojnice s nadväzujúcim seminárom odbornej prípravy. Značné úsilie sa podniklo v súvislosti so zvyšovaním povedomia, a to aj prostredníctvom podujatia strediska RECSA popri piatom dvojročnom zasadnutí štátov o vykonávaní akčného programu OSN.

III. Rada prijala 24. júna 2013 rozhodnutie 2013/320/SZBP (15), na základe ktorého poskytla EÚ líbyjským orgánom 5 miliónov EUR na podporu úlohy zaistiť bezpečnosť svojich obrovských zásob konvenčných zbraní a munície. EÚ ponúka túto podporu, aby príslušným líbyjským orgánom pomohla zastaviť ďalšie nekontrolované šírenie konvenčných zbraní a munície, v ktorého dôsledku v Líbyi, jej susedných krajinách i širšom regióne naďalej panuje neistota. Projekt je prispôsobený zložitej politickej situácii a súvisiacim výzvam v Líbyi, ako aj potrebe zabezpečiť si osvojenie na vnútroštátnej úrovni a zaistiť zlepšenie postavenia miestnych partnerov. Plánovaná doba trvania projektu je päť rokov. Pomoc poskytovaná v rámci rozhodnutia Rady je súčasťou komplexného prístupu EÚ zameraného na podporu prechodu k demokracii, udržateľnému mieru a bezpečnosti v Líbyi. Rozhodnutie Rady dopĺňa úsilie pomocnej pohraničnej misie EÚ v Líbyi zamerané na rozvoj kapacít Líbye na zvýšenie bezpečnosti jej pozemných, námorných a vzdušných hraníc v krátkodobom horizonte a na vytvorenie širšej stratégie integrovaného riadenia hraníc v dlhodobom horizonte. Vykonáva ho GIZ, nemecká agentúra pre medzinárodnú spoluprácu. Počas obdobia, na ktoré sa vzťahuje táto správa, sa líbyjským predstaviteľom z oddelenia pre zbrane a muníciu ministerstva obrany poskytlo úvodné školenie o správe munície. Účastníci získavali poznatky o základoch správy munície, a to aj o vykonávaní medzinárodných technických usmernení pre muníciu (IATG). Okrem toho sa v priestoroch ministerstva obrany v Tripolise vybudoval vonkajší výcvikový priestor, ktorý sa bude používať na praktický výcvik v oblasti skladovania munície, a rekonštruuje sa niekoľko vnútorných výcvikových zariadení. Agentúra GIZ takisto prispieva k vývoju výcvikového rámca pre fyzickú bezpečnosť a riadenie zásob zbraní, a to v koordinácii s podpornou misiou OSN v Líbyi (UNSMIL) a ďalšími partnermi. S cieľom podporiť líbyjské orgány pri obnove a bezpečnostnom riadení skladovacích oblastí munície pripravuje agentúra GIZ zmluvu s organizáciou Danish Demining Group a miestnou organizáciou občianskej spoločnosti 3F na likvidáciu 21 bojových hlavíc a odmínovanie 600 000 metrov štvorcových pôdy v bývalom muničnom sklade Souq El Ahad a v jeho okolí, a zároveň pripravuje ďalšiu zmluvu so skupinou Sterling International Group na odmínovanie oblasti v okolí skladišťa munície al-Wathiyah. V neposlednom rade sa podpísala zmluva s organizáciou DanChurchAid (DCA) na nákup a distribúciu uzáverov zbraní a skríň na zbrane v Misrate, a to na podporu činností riadenia RĽZ financovaných z nástroja EÚ na podporu stability a mieru (pozri nižšie). Distribúcia 4 800 uzáverov na spúšť sa začala v apríli 2014 a ukončila v máji toho istého roka, pričom DCA s pomocou dobrovoľníkov z Líbyjského Červeného polmesiaca zorganizovala 13 distribučných podujatí. Prostredníctvom šiestich distribučných podujatí sa v máji 2014 odovzdalo 500 skríň na zbrane. Ku koncu obdobia, na ktoré sa vzťahuje táto správa, sa muselo spomaliť napredovanie niekoľkých projektov vykonávaných na základe predmetného rozhodnutia Rady, a to najmä pre zhoršujúcu sa bezpečnostnú situáciu v krajine.

IV. Okrem toho od septembra 2012 poskytuje spoločný projekt organizácie DanChurchAid (DCA) a Dánskej rady pre utečencov (DRC), ktorý je financovaný zo zložky na reakciu na krízy nástroja na podporu stability a mieru, civilnému obyvateľstvu v Líbyi vzdelávanie o rizikách spojených s RĽZ. Jeho cieľom je pomôcť znížiť počet nehôd súvisiacich s RĽZ a ich vizuálnu prítomnosť. DCA tiež presadzuje u miestnych orgánov politiky bezpečnej správy RĽZ s cieľom predchádzať ozbrojenému násiliu. Medzi doterajšie činnosti patrí psychosociálna podpora v 28 školách v oblasti Misraty, odmínovanie plochy 96 800 m2 v oblasti Tripolisu a zorganizovanie 11 kurzov odbornej prípravy pre ministerstvá vnútra a obrany. V južnej oblasti Sabha sa podpísala dohoda o odbornej príprave vyhľadávačov výbušného arzenálu a 2 452 ľuďom z migračných komunít, protipožiarnych zložiek a škôl sa poskytlo vzdelávanie o rizikách súvisiacich s mínami. Na podporu odmínovacej činnosti Poradnej skupiny pre míny sa ako súčasť tohto balíka zakúpil obrnený exkavátor na likvidáciu výbušného arzenálu. Prijal sa skúsený pracovník obsluhy a domáci personál získal odbornú prípravu v obsluhe tohto stroja. Poradná skupina pre míny prispela k odstráneniu 27 bômb s hmotnosťou 250 kg a 12 bômb s hmotnosťou 500 kg, 57 riadených striel a viac ako 2 000 projektilov a mínometných striel v oblasti Zintan. Ďalší projekt, ktorý tiež vykonáva Poradná skupina pre míny, začal v januári 2014 činnosť zameranú na pomoc pri ďalšom znižovaní humanitárnych hrozieb, ktoré spôsobujú pozostatky výbušnín z vojny, a pri zlepšovaní bezpečných postupov a správania komunít ovplyvnených týmito pozostatkami a RĽZ. Konkrétnejšie sa zameriava na: i) vzdelávanie o rizikách spojené so zlepšovaním bezpečnostných postupov a správaním miestnych komunít ovplyvnených prítomnosťou pozostatkov výbušnín z vojny a ručných a ľahkých zbraní a ii) zlepšovanie vnútroštátnych kapacít na riešenie hrozieb vyplývajúcich z opusteného a nevybuchnutého arzenálu. Opatrenia sa sústreďujú na oblasti Zintan a Hun/Waddan, v ktorých sa pre projekt uskutoční nábor a odborná príprava tímov na zneškodňovanie pozostatkov výbušnín z vojny a v ktorých sa v jeho rámci bude odstraňovať a likvidovať odhalený opustený a nevybuchnutý arzenál. Napokon, v marci 2014 sa spustilo opatrenie na budovanie kapacít líbyjských orgánov na reakciu na krízy. Cieľom tejto činnosti, ktorú vykonáva subjekt Small Arms Survey so sídlom v Ženeve, je prispieť k rozvoju kapacít líbyjských orgánov na zabezpečenie vnútornej bezpečnosti a ochrany verejnosti. Jeho konkrétnymi cieľmi sú: i) vybudovanie vnútroštátnych kapacít na mapovanie, posúdenie a analýzu zásahov vládnych orgánov v bezpečnostnom sektore a ii) poskytovanie podpory pri tvorbe stratégií a operačných plánov na riešenie bezpečnosti komunít a možno aj bezpečnostných hrozieb, ktoré predstavujú RĽZ. Vykonávanie sa zameria na dve pilotné oblasti, ktoré sa určia v spolupráci s líbyjskými orgánmi. Začala sa spolupráca s líbijským ministerstvom vnútra a na blízku budúcnosť sa plánuje úvodný seminár.

V. V rámci svojho mandátu poskytovať poradenstvo a odbornú prípravu na podporu nigerských orgánov pri posilňovaní ich kapacít na boj proti terorizmu a organizovanej trestnej činnosti zorganizovala civilná misia SBOP v Nigeri EUCAP Sahel Niger 30. júna až 4. júla 2014 odbornú prípravu o správe zbraní a munície pre nigerských predstaviteľov.

VI. EÚ v súčasnosti vypracúva rozhodnutie Rady na podporu činností v oblasti fyzickej bezpečnosti a riadenia zásob v záujme zníženia rizika nedovoleného obchodovania s RĽZ a ich muníciou v regióne Sahel.

d) Stredná Amerika

EÚ pokračovala aj v realizácii projektu na podporu programu na kontrolu ľahkých a ručných zbraní v Strednej Amerike (CASAC). V septembri 2012 vstúpila podpora tohto projektu, ktorý sa predtým vykonával v rámci Rozvojového programu OSN, prostredníctvom dlhodobej zložky nástroja na podporu stability a mieru do druhej fázy, pričom partnerom pre jeho vykonávanie je Bezpečnostná komisia Stredoamerického integračného systému (SICA). Príspevok projektu EÚ k iniciatíve CASAC má za cieľ vytvoriť základy regionálnej štruktúry a dlhodobej stratégie na boj proti nedovolenému obchodovaniu so zbraňami v Strednej Amerike tak na vnútroštátnej, ako aj na regionálnej úrovni. Tento projekt sa realizuje v Strednej Amerike a susedných krajinách, a to s osobitným dôrazom na 8 členských štátov systému SICA (Belize, Kostariku, Salvádor, Guatemalu, Honduras, Nikaraguu, Panamu a Dominikánsku republiku). Krajiny SICA iniciovali proces vývoja strategických plánov národných multiodvetvových výborov v každej krajine, prostredníctvom ktorých sa podporí vypracovanie viacročného spoločného harmonogramu pre programy monitorovania, nahlasovania a vyšetrovania v súvislosti so zbraňami a ochranou pred násilím spojeným so strelnými zbraňami. Okrem toho sa uvedený projekt prostredníctvom svojej skupiny odborníkov začlenenej do útvarov pre spravodajstvo a zbrane 8 členských štátov SICA v prvom polroku roku 2014 zameral na prípravu tretej regionálnej operácie, ktorá sa vykoná v neskorších mesiacoch roku 2014 s cieľom zhabať zbrane, výbušniny a muníciu. Táto operácia nadviaže na dve úspešné regionálne operácie z rokov 2012 a 2013, ktorých výsledkom bolo podľa systému SICA zatknutie 6 113 osôb a zhabanie 8 863 zbraní, 21 540 kusov munície a 444 výbušnín. V koordinácii s Fórom predsedov parlamentov krajín Strednej Ameriky a Karibiku (FOPREL) sa na základe výsledkov prvého regionálneho zasadnutia riaditeľov súkromných bezpečnostných spoločností a poslancov v roku 2014 vypracoval návrh regionálneho právneho rámca, ktorého zámerom je aktualizovať a harmonizovať právne predpisy týkajúce sa súkromných bezpečnostných spoločností v 8 prijímajúcich krajinách. Okrem toho sa uzavrelo posudzovanie niekoľkých členských štátov SICA s cieľom určiť potrebu vybavenia na posilnenie využívania platforiem na sledovanie strelných zbraní.

(1) http://www.un-arm.org/BMS5/documents/BMS5-WP-EU-20140425.pdf.

(2) http://eur-lex.europa.eu/legal-content/SK/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:SK:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:SK:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:sk:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:SK:PDF

(7) Ú. v. EÚ L 332, 11.12.2013, s. 19.

(8) Ú. v. EÚ L 80, 26.3.2010, s. 48.

(9) Týmto označením nie sú dotknuté pozície týkajúce sa štatútu, pričom označenie je v súlade s rezolúciou BR OSN č. 1244 (1999) a stanoviskom Medzinárodného súdneho dvora k vyhláseniu nezávislosti Kosova.

(10) Týmto označením nie sú dotknuté pozície týkajúce sa štatútu, pričom označenie je v súlade s rezolúciou BR OSN č. 1244 (1999) a stanoviskom Medzinárodného súdneho dvora k vyhláseniu nezávislosti Kosova.

(11) Týmto označením nie sú dotknuté pozície týkajúce sa štatútu, pričom označenie je v súlade s rezolúciou BR OSN č. 1244 (1999) a stanoviskom Medzinárodného súdneho dvora k vyhláseniu nezávislosti Kosova.

(12) Týmto označením nie sú dotknuté pozície týkajúce sa štatútu, pričom označenie je v súlade s rezolúciou BR OSN č. 1244 (1999) a stanoviskom Medzinárodného súdneho dvora k vyhláseniu nezávislosti Kosova.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:SK:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:SK:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:SK:PDF.